TOIMINTASUUNNITELMA VUODELLE 2021

KNV:n Uskollisuuden Killan tavoitteena on ylläpitää voimistelun parissa syntynyttä ystävyyttä. Toiminnan periaatteena on yhteenkuuluvuus, ystävyys ja toisista huolehtiminen.

U-Kilta kokoontuu säännöllisesti kerran kuussa, pois lukien kesäkuukaudet, Vapaaehtoisen hyvinvointityön keskuksessa. Kaksi kertaa vuodessa järjestetään iltatilaisuudet kynttiläseremonioin. Syksyn iltakillassa juhlitaan kakkukahvein vuoden aikana pyöreitä vuosia täyttäviä kiltalaisia. U-Killan kevät- ja syyskokousasiat käsitellään iltakilloissa. Pääseuran Ikiliike-tunnit tarjoavat edelleen mahdollisuuden monipuoliseen voimisteluun ikääntymisen tuomista rajoitteista huolimatta, kiltalaisia osallistuu muihinkin jumppiin kuntonsa mukaan. Palvelutaloissa asuvia kiltasisaria muistetaan ja käydään tervehtimässä esim. nimi- ja syntymäpäivinä sekä juhlapyhinä. Tehdään virkistys-/ulkoiluretkiä ja teatteri- tai konserttikäyntejä niin kevät- kuin syyskaudellakin. Kokouksiin kutsutaan luennoitsijoita, tuote- tai palveluesittelijöitä tai mielenkiintoisia muita esiintyjiä.

Osallistutaan pääseuran toimintavuoden tapahtumiin ja paikallisiin senioreille järjestettäviin tapahtumiin. Kiltalaisia osallistuu lokakuussa vuodella eteenpäin siirtyneeseen Golden Age Gym Festival -tapahtumaan Kreikassa sekä Voimisteluliiton kiltalaisille suunnattuihin tapahtumiin kuten valtakunnalliseen Kiltapäivään Helsingissä ja Etelä-Suomen alueen Kiltatreffeille. Pidetään edelleen yhteyttä Uudenmaan sisarkiltoihin ja osallistutaan vuoden 2021 kiltaparlamenttiin, mahd. Mäntsälässä (siirtyy vuodesta 2020). Kiltaparlamentin piiriin kuuluu seitsemän Uudenmaan Uskollisuuden Kiltaa, Hyvinkää, Järvenpää, Kerava, Mäntsälä, Nurmijärvi, Riihimäki ja Tuusula.

Vapaaehtoistoimintaa jatketaan mm. emännöimällä Hyvinvointikeskuksen kahviossa sopimuksen mukaisesti 7–8 kertaa yhteisesti sovituissa tilaisuuksissa sekä ulkoiluttamalla hoivaosasto Helmiinan asukkaita sääolojen mukaan, mikäli COVID 19 pandemiatilanne sallii. U-Kilta on edelleen mukana kaupungin vanhustyön vapaaehtoisten verkostoyhteistyössä ja osallistuu Keravan Järjestötreffeille sekä Keravan Siskot ja Simot yhteisön tapahtumiin. Olemme mukana perinteisesti Talkoorenkaan toteuttamassa Joulukeräyksessä yksinäisille vanhuksille niin kotona kuin palvelutaloissa, yksillä Aino ja yksillä Reino tohveleilla.

U-Killan johtokunta (emännistö)

- kiltamuori Raina Lempinen elinikäinen

- puheenjohtaja, kiltaäiti Lea Särkivuori 2019-2021

- varapj., kiltaemäntä ja jäsenkirjuri Marja-Liisa Marviala 2019-2021

- sihteeri, muistiinmerkitsijä Riitta Passi 2020-2022

- rahastonhoitaja, raha-arkunvartija Riitta Adler (?) 2021-2023

Pääseuran ja U-Killan yhteyshenkilönä jatkaa Marja-Liisa Marviala.

Uskollisuuden Killan kokouksissa pidetään arpajaisia toiminnan tukemiseksi.

Kiltamaksu vuodelle 2021 on 5 €, joka maksetaan seuran jäsenmaksun yhteydessä. Seuran jäsenmaksu kiltalaisille perustuu seuran syyskokouksen päätökseen.

 *Hyväksytty Uskollisuuden Killan kokouksessa 10.11.2020*